Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 20/12/1102	Bratislava II, 26.4.2012
EEČ : 2-9-35-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Bratislava II
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v čase okolo 11,05h. v predajni XXXXX v Bratislave na XXXXX odcudzil z predajnej plochy tovar- vrták zn Bosch 1mm v celkovej hodnote 3,09,-EUR tak, že si tento tovar vložil do vrecka bundy, pričom pri pokladni zaplatil tovar, ktorý mal v nákupnom košíku a po prejdení cez pokladničnú zónu bol za ňou kontrolovaný, pričom z bundy vyložil neuhradený tovar - 1 ks vrták, čím bola uvedeným skutkom spoločnosti XXXXX SR, s.r.o. so sídlom XXXXX XXXXX, spôsobená škoda vo výške 30,9,-EUR, pričom bolo zistené, že ten istý páchateľ bol za obdobný čin v predchádzajúcich 12-tich mesiacoch postihnutý a to za skutok ktorého sa dopustil dňa 18.10.2011 v predajni XXXXX, kde odcudzil tovar v hodnote 3,85,- € - priestupok proti majetku v zmysle ustanovenia § 50 ods. 1 Zák. č. 372/90 Zb. o priestupkoch, za čo bol postihnutý príslušníkom OO PZ Staré mesto- stred, pokutou nezaplatenou na mieste ev. č. bloku AB 346028 vo výške 10,- €,
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia Policajného zboru XXXXX II Trnávka bolo dňa 07.01.2012 pod ČVS:ORP-61/TK-B2-2012 podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 vznesené obvinenie XXXXX pre úmyselný prečin krádeže podľa § 212 ods. 2 písm.f) Trestného zákona na tom skutkovom základe, ako je uvedený v predmetnom uznesení.
Obvinený XXXXX je dôvodne podozrivý zo spáchania prečinu v zmysle § 212 ods. 2 písm.f)  Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov.
Obvinený XXXXX sa k spáchaniu skutku v plnej miere priznal. Uviedol, že skutok sa stal tak, ako je to uvedené v uznesení o vznesení obvinenia, zabudol, že si dal skrutkovač do vrecka bundy a celé ho to mrzí. Svoj skutok úprimne oľutoval. Zároveň pri výsluchu, po poučení, výslovne dal súhlas na podmienečné zastavenie trestného stíhania. 
Spáchanie skutku obvineným je ďalej, okrem samotného priznania sa, preukázané výpoveďou svedka - poškodeného XXXXX, ďalej listinným dôkazmi, pričom predovšetkým poukazujem na blok na nezaplatenú pokutu pod číslom AB 346028 zo dňa 18.10.2011, na priestupkovú lustráciu a na úradný záznam.
 Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
     a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
     b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
     c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
Podľa § 216 ods. 2 Trestného poriadku som obvinenému súčasne určila skúšobnú dobu v trvaní 12 mesiacov.
Obvinený XXXXX nebol okrem už spomínaného priestupku proti majetku  v mieste bydliska prejednávaný pre priestupok a doposiaľ nebol súdne trestaný.
Obvinený sa k trestnému činu priznal, s podmienečným zastavením trestného stíhania súhlasil, jeho vyhlásenie bolo vykonané slobodne, vážne a zrozumiteľne a tak vzhľadom na vyššie uvedené skutočnosti, osobu obvineného, s prihliadnutím na jeho doterajší život, keďže ide o osobu doposiaľ netrestanú, ktorá doteraz žila bez väčších excesov z noriem spoločnosti a na okolnosti prípadu som dospela k záveru, že u obvineného XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce.
Na základe vyššie uvedeného som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je  prípustná sťažnosť, ktorú možno podať Okresnej prokuratúre Bratislava II do troch dní od doručenia uznesenia. Sťažnosť má odkladný účinok. Skúšobná doba začína plynúť právoplatnosťou uznesenia o podmienečnom zastavení trestného stíhania. Ak bude obvinený v skúšobnej dobe viesť riadny život, rozhodnem, že sa osvedčil. Inak rozhodnem, a to prípadne aj počas skúšobnej doby, že sa v trestnom konaní pokračuje.

JUDr. Jana Mičková
prokurátorka